b'\n_START_ARTICLE_\nJakob Zupan\n_START_SECTION_\n\xc5\xbdivljenjepis\n_START_PARAGRAPH_\nZupan je leta 1806 v Ljubljani kon\xc4\x8dal \xc5\xa1tudij teologije in bil 1809 posve\xc4\x8den, nato je nastopil slu\xc5\xbebo kaplana v \xc5\xa0marju pri Ljubljani. Od 1815 je bil na ljubljanskem bogoslovju profesor za staro zavezo na liceju pa je pou\xc4\x8deval orientalske jezike. Zaradi svojih nazorov o Rimokatoli\xc5\xa1ki cerkvi in odkritega panslavizma ter nerednega opravljanja duhovni\xc5\xa1ke in profesorske slu\xc5\xbebe je pri\xc5\xa1el v spor s cerkvenimi in prosvetnimi oblastmi ter bil 1835 prisilno upokojen in pregnan v Celovec.\n_START_SECTION_\nDelo\n_START_PARAGRAPH_\nZupan je prevajal sveto pismo, pisal o slovenski etnologiji, se ukvarjal z zgodovino, raziskoval glagolija\xc5\xa1tvo ter zbiral in objavljal ljudske pregovore, katerih je zbral in objavil okoli 500. Odlo\xc4\x8dno je bil proti metel\xc4\x8dici in tako posredno podprl Franceta Pre\xc5\xa1erna in Matijo \xc4\x8copa._NEWLINE_Zupanova prva pesem je bila objavljena leta 1828 v Illyrisches Blattu. Najve\xc4\x8d, preko 100 pesmi, pa je objavil v prvih treh zvezkih Krajnske \xc4\x8dbelice, katero je tudi sam pomagal ustanoviti in bil njen sourednik. Kraj\xc5\xa1e pesmi je povezoval v cikle (Krajnski Plutar\xc4\x8dik, Krajnski Nestor\xc4\x8dek). Sicer pa je bilo za doktorja teologije znana \xc5\xa1e ena posebnost, da je svoje pesmi pisal brez \xc4\x8drk c in s._NEWLINE_Prevajal je srbohrva\xc5\xa1ke ljudske pesmi in nem\xc5\xa1ke gazele. V prevodih je bil precej samovoljen. Uvajal je pre\xc5\xbeivete jezikovne oblike, veliko uporabljal druge slovanske besede ter sam ustvarjal nove izraze. Tako njegove pesmi kakor tudi prevodi so bili dostikrat nerazumljivi. Svoje \xc4\x8duda\xc5\xa1ke jezikovne nazore je razlo\xc5\xbeil v sonetu Krajnec dol\xc5\xbeen hrovatenja (1831). Zupanove poglede na jezik in knji\xc5\xbeevnost so spodbudili Franceta Pre\xc5\xa1erna k pisanju satiri\xc4\x8dnih verzov na njegov ra\xc4\x8dun: Ptujo besedarjem in Pevcu brez s in brez c.'